**Ce să-ți mai spun**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce să-ți mai spun, azi m-am plimbat.

Era un soare cald și blând,

dar mă simțeam înfrigurat...

în minte se stârnea un gând

năvalnic, ce m-a tulburat.

Ce gând era, păi cum să-ți spun,

era un gând rebel, iscat

de dor de ducă, dor nebun

să plec, cum și tu ai plecat

pe al tău drum.

Ce să-ți mai spun, nu ești aici

și totuși, iată, o să-ți spun

ce am făcut, ce fac. Nu zici

nimic, cum nu ziceai

nici când aici

erai.

Eu știu că tu auzi ce spun

de ești cu mine, de nu ești,

pentru că noi suntem oricum

eroii propriei povești.